### Beslutning

Godkendt.

Afbud: Julius Møller

### Sagsfremstilling

## Resume og sagens baggrund

Kalundborg Kommune deltager som partner i et EU-projekt, der skal fremme aktiv mobilitet (cykling og gang) gennem alle sæsoner uanset vejr- og lysforhold. I projektet undersøges, hvilke fysiske og mentale barrierer der forhindrer os i at vælge aktiv mobilitet. Der samles viden om, hvilke praktiske løsninger samt midler til vaneskift der kan tages i anvendelse for at øge aktiv mobilitet. Cykelfremmende elementer vil blive afprøvet og evalueret på en prøvestrækning gennem Kalundborg by i samarbejde med lokale partnere.

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## **Sagsfremstilling**

Kalundborg Kommune deltager i et internationalt vidensprojekt sammen med kommuner, universiteter og cykelorganisationer i syv europæiske lande. Projektets mål er at øge aktiv mobilitet hele året, på engelsk kaldet year-round-active-mobility (forkortet YRAM). Ved aktiv mobilitet forstås transportformer, hvor muskelkraft er den primære drivkraft, for eksempel gang, cykel og løbehjul – men også anvendelse af elcykler, som uanset tilsætning af hjælpeenergi anses for at være en grøn og sund transportform.

Vores deltagelse i projektet understøtter mål i kommunens udviklingsstrategi om at udvikle en bæredygtig infrastruktur og at få flere til at vælge cyklen som dagligt transportmiddel. Maja Olsen understøtter også Kalundborg Kommunes klimahandlingsplans målsætning om at mindske udledning af CO2 fra transport.

Projektet er støttet af Interreg Baltic Sea Region og projektets partnere (kort kaldet BATS). Kalundborg Kommune deltager løbende i vidensopbyggende BATS-projekter. Det overordnede formål med EU-projekterne er "at støtte Østersøregionen i at blive en grøn og modstandsdygtig region ved at bringe kulturer, perspektiver og ekspertise sammen, for at få de bedste ideer og fælles løsninger".

*Hvorfor?*Cykling og gang har en række fordele frem for andre transportformer. Vores sundhed og velvære stiger med regelmæssig motion, for eksempel når vi stiger på cyklen eller går en tur. Gode forhold for fodgængere og cyklister er med til at øge bylivet og give lettilgængelig adgang til transport uanset indkomst og adgang til kørekort. Derudover er cykling og gang de eneste transportformer, som ikke udleder CO2, og dermed vigtige redskaber for at opnå bæredygtighedsmål for kommuner, virksomheder og lande.

Desværre cykler danskerne generelt mindre – særligt i de kolde og mørke perioder af året. Undersøgelser viser, at aktiv mobilitet falder 50-85 % i de mørke vintre med sne, regn og blæst. Når der vælges andre transportformer i vinterhalvåret, kommer færre tilbage i vanen med at cykle, og incitamentet ved eksempelvis at kunne undvære bil mistes.

**Udfordringer i planlægningen**Ifølge ny forskning skyldes faldet i aktiv mobilitet i mindre grad vejr og årstid og i højere grad vores måde at planlægge infrastruktur samt borgernes opfattelse af vejvedligehold, vinterberedskab, farlige trafiksituationer og lav tryghed. Det er faktorer, som offentlige myndigheder i høj grad kan påvirke ved helårsfokus i planlægning og drift.

*Projektets leverancer*Kalundborg Kommunes bidrag til projektet er at afdække, hvilke udfordringer borgerne oplever som barrierer for at cykle året rundt. Det undersøger vi sammen med partnere som uddannelsesinstitutioner og virksomheder. Vi tester dernæst forskellige tiltag til at sænke barriererne og gøre det mere attraktivt at benytte cyklen som transportmiddel – også når det regner, sner eller er koldt og mørkt.

Projektpartnerne vil i fællesskab udvikle en værktøjskasse med tekniske løsninger samt en guide til vaneskift hos planlæggere, beslutningstagere og brugere.

Projektperioden løber fra november 2023 til oktober 2026. I den periode deltages der også i partnermøder i de øvrige partnerlande for at dele viden og udvikle løsninger. Partnermøderne afholdes i vintermånederne, hvor problematikker og løsningsmuligheder kan ses og drøftes i fuld skala. Kalundborg Kommune er sammen med [adresse] 21 vært for et partnermøde i efteråret 2025, hvor danske kommuner og andre interessenter inviteres til at deltage.

*Pilotstrækning*Vi anvender en central strækning i Kalundborg by som prøvestrækning – strækningen Olivia Hansen Allé-Volden-Bredgade-Elmegade-Slagelsevej-Rynkevangen. Strækningen forbinder bymidte, stationer, fritidsfaciliteter og uddannelsesinstitutioner. Den gennemløber flere delstrækninger med forskellige typer udfordringer. Desuden forventes strækningen delvist at skulle omlægges inden for få år, når forsyningsledningerne skal renoveres. Erfaringerne fra BATS-projektet anvendes til at optimere den fremtidige udformning. Projektet bruges samtidig til at kvalificere en ansøgning om cykelpuljemidler til strækningen fra Vejdirektoratets pulje. Viden og erfaringer fra projektet vil også kunne overføres til andre af kommunens byer og cykelstrækninger.

*Økonomi*
Kalundborg Kommune modtager cirka 1,1 mio. kr. til vidensindsamling og administrativt projektarbejde og cirka 225.000 kr. til implementering af fysiske tiltag. De administrative timer anvendes til at øge kvaliteten af igangværende projektplanlægning, øge vidensgrundlaget i kommunen og skabe målrettede kampagner og nye samarbejder i Kalundborg, nationalt og internationalt.

I Bilag 1 ses en kort og mere visuel beskrivelse af projektet, der uddeles i dialogen med lokale partnere.

## Økonomiske konsekvenser

Ingen.